ועדת הכספים, כנסת 17, פרוטוקול מספר 829, 2008-06-24 14:45

אמנון כהן: אני פותח את ישיבת ועדת הכספים בבקשה להארכת הרשאות לכרייה וחציבה לבעלי הרשאה קודמת.

רחל זכאי-נוימן: אני היועצת המשפטית של מינהל מקרקעי ישראל.

רחל זכאי-נוימן: לפי סעיף 5(ג) לחוק נכסי המדינה, רשאית הממשלה להעניק זיכיון או רשיון לכרייה וחציבה או בקשר עם כרייה וחציבה מעל ל-20 שנים באישור ועדת הכספים של הכנסת.

רחל זכאי-נוימן: עם כניסת חוק חובת המכרזים לתוקף היה מצב בו בעלי הרשאות קודמות, מי שכרו במשך שנים ועשרות שנים לעתים קודם לכן, נמצאו במצב שיש בעיה עם חובת המכרזים.

רחל זכאי-נוימן: עם התקנת התקנות, ניתן פרק זמן של 5 שנים לבעלי ההרשאות הקודמות להמשיך ולכרות בפטור ממכרז.

רחל זכאי-נוימן: התקופה הזו תמה.

אמנון כהן: קיבלנו את המסמך של היועצת המשפטית של הוועדה והיא האירה את עינינו.

רחל זכאי-נוימן: לא עלה בידי שר האוצר להתקין תקנה חלופית שתסדיר את הנושא, עד ליולי 2003, אז אישרה ועדת החוקה תקנה חלופית.

רחל זכאי-נוימן: בהתאם לתקנה החלופית רשאי מי שהיה בעל הרשאה קודמת במועד כניסת החוק לתוקף, קרי, ב-1993, והוא עומד בעוד מספר תנאים שנמצאים בתקנה, להגיש בקשה לוועדה מקצועית שהוקמה, ועדה בראשות שופט בדימוס והיה סגן נשיא בית המשפט המחוזי בחיפה פרופסור ביין, ובהרכב גם של נציגי ממשלה וגם נציגי התאחדות התעשיינים ונציג לשכת רואי החשבון, להמליץ על הרשאה נוספת לאותם בעלי הרשאה קודמים.

רחל זכאי-נוימן: ההחלטה של הוועדה המקצועית הייתה אך ורק המלצה מאחר שהסמכות בסופו של יום להקצות את המקרקעין בפטור ממכרז היא של ועדת הפטור של מועצת מקרקעי ישראל.

רחל זכאי-נוימן: למעלה מ-40 בעלי מחצבות – או ליתר דיוק, כל בעלי המחצבות הפעילות ויש גם מחצבות לא פעילות – הגישו בקשות לוועדה המקצועית על מנת לנסות ולקבל את הפטור.

אמנון כהן: יש תקופה מסוימת שהמחצבה לא פעילה?

אמנון כהן: אני קראתי מסמך שאומר שהמחצבה לא הייתה פעילה ולכן היא לא הגישה בקשה, אבל למרות זאת היא ביקשה לקבל את הפטור כי אולי תחדש את העבודה.

רחל זכאי-נוימן: מחצבה מסוימת שעכשיו עניינה בבית המשפט העליון, מחצבה של אקרשטיין, לא פעלה למעלה מ-10 שנים.

רחל זכאי-נוימן: היא הגישה בקשה אבל בנימוק שהיא לא פועלת למעלה מ-10 שנים והמטרה של ההרשאות הן שתבוצע כרייה ולא תישמרנה עתודות לעתיד לבוא למי שירצה כאשר ירצה, בנימוק הזה הוועדה המקצועית לא אישרה מתן הארכה בפטור.

רחל זכאי-נוימן: ועדת הפטור אישרה את החלטתה.

רחל זכאי-נוימן: הם עתרו על זה לבית המשפט המינהלי בירושלים ועתירתם נדחתה, ועל זה הם ערערו לבית המשפט העליון והערעור עדיין תלוי ועומד שם.

אמנון כהן: אם כן, מדובר במי שעובד בפועל ולא כמי ששומר את זה לעתיד.

רחל זכאי-נוימן: בראש ובראשונה זה כדי לאזן את הרציונל שבחוק, הבדיקה העיקרית שעשינו בוועדה המקצועית הייתה האם באמת המחצבה היא ברת מכרוז, האם יש לה תוחלת למכרוז או שמא העתודות בה כל כך נמוכות, שהיא כבר לא תהיה כלכלית לשוק פוטנציאלי של מציעים.

רחל זכאי-נוימן: במקביל למסלול הזה פנו מספר חברות חציבה גדולות דווקא על מנת שנדון בהן במסגרת של תקנה אחרת, תקנה 25(4) שמקנה למה שקרוי ועדת השניים – ועדה בהרכב החשב הכללי והיועץ המשפטי של המינהל – לדון ולהחליט על הקצאת קרקע בפטור בנסיבות של סכסוך קרקעות או פינוי מטרדים.

רחל זכאי-נוימן: מאחר שיש תקנה ספציפית, פנינו ליועץ המשפטי לממשלה בשאלה האם ניתן לפעול לפי התקנה המקבילה, קיבלנו את אישורו עם הסתייגות או תנאי שכל החלטה שלנו, של ועדת השניים, נביא לוועדה המקצועית שרואה את כל התמונה ולאחר מכן ליועץ המשפטי לממשלה.

רחל זכאי-נוימן: בדרך הזאת של שני התהליכים המקבילים פעלנו והיום כבר סיימנו את כל המחצבות כולן.

רחל זכאי-נוימן: כבר בוועדת הכספים בכנסת הקודמת הביא השר, מי שהיה אז יושב-ראש מועצת מקרקעי ישראל, ראש-הממשלה דהיום, בפני הוועדה הנכבדה פעמיים פניות לאישור של החלטות שהן תוצר של אחד משני המסלולים, ובסך הכל הובאו 14 מחצבות או פעם אחת 6 מחצבות.

אמנון כהן: חלקן נדחו בפעם הקודמת, אלה שהיום דנים בהן.

רחל זכאי-נוימן: לא.

רחל זכאי-נוימן: הוועדה המקצועית אז עוד לא סיימה את הדיון.

רחל זכאי-נוימן: לא רצינו לעשות את כל המחצבות בנות ערובה לסדר היום של הוועדה.

רחל זכאי-נוימן: כל סדרת מחצבות שסיימנו את הדיון בה, ניסינו לקדם.

אמנון כהן: בטבלה אני רואה שלמשל מחצבות סדום וחברת מלח ישראל, בהערה כתוב שהבקשה נדחתה בעבר.

רחל זכאי-נוימן: לא ראיתי את הטבלה ולא הבנתי למה אתה מכוון, אבל למשל עניינה של מחצבת המלח נדון פעמיים ועניינה של מחצבת סדום נדון פעמיים בוועדה המקצועית.

אמנון כהן: לא בוועדת השניים אלא בוועדה המקצועית.

רחל זכאי-נוימן: בוועדה המקצועית.

רחל זכאי-נוימן: פעם ראשונה דחינו משום שהכרייה נעשית בצורה לא בטיחותית בעליל והתנינו בהסדרה וכולי.

רחל זכאי-נוימן: לכן, אחרי שהתחייבו להסדרה בתוך פרק זמן מסוים, נתנו להם למיטב זיכרוני.

אמנון כהן: גם המחצבה של רמת צבי.

רחל זכאי-נוימן: זאת הייתה סאגה מסובכת יותר משום שזאת מחצבה שהיא גדולה כך שחלק ממנה כבר נסתיימה בו הכרייה והיא הוכרזה לשיקום.

רחל זכאי-נוימן: הוטעינו על ידי גורם מסוים שהודיע לנו שהמחצבה היא כולה לשיקום, ואם היא לשיקום, אין מקום לתת בה כרייה אחרי שנתנו את ההחלטה המלומדת שהיא כבר בשיקום.

רחל זכאי-נוימן: לכן פנתה המחצבה ואמרה שלא הכל אלא רק חלק אחד.

רחל זכאי-נוימן: שוב דנו מחדש והחלטנו את מה שהחלטנו.

רחל זכאי-נוימן: היום מה שמובא בפניכם אלה המחצבות האחרונות כי שתי הוועדות סיימו את תפקידן.

רחל זכאי-נוימן: עשר מחצבות שאושרו להארכה לתקופות כאלה ואחרות, והן באמת משתנות בוועדה המקצועית ובוועדת הפטור, ושתי מחצבות שנדונו בוועדת השניים.

אמנון כהן: סמכותה של הוועדה שלנו היא או לאשר או לא לאשר?

רחל זכאי-נוימן: כן.

אמנון כהן: אנחנו יכולים חלק לאשר וחלק לא לאשר?

רחל זכאי-נוימן: כל מחצבה, למעשה זאת בקשה נפרדת.

רחל זכאי-נוימן: בשל היעילות אנחנו הבאנו את כולן יחד.

רחל זכאי-נוימן: תיאורטית, לא ניתן להחליט אחרת לגבי מחצבה כי או שמקבלים או לא מקבלים.

אמנון כהן: יש כאן מישהו שרוצה לומר משהו לוועדה?

נועם בריימן: בנושא הזה דעתנו כדעת המינהל ואין לנו מה להוסיף מעבר לזה.

אמנון כהן: יש כאן מישהו שלא מסכים לדברים שנאמרו?

אמנון כהן: למישהו יש סכסוך עם מישהו?

מאיר בר-אל: כנציגי התעשייה, אנחנו מסכימים.

אמנון כהן: אני מבין אם כן שהכל מטופל.

אמנון כהן: סמדר, מבחינה כלכלית, כדאי למדינת ישראל לתת 20 שנה זיכיון?

סמדר אלחנני: לא.

סמדר אלחנני: מביאים דברים לוועדת הכספים וועדת הכספים היא לא מומחה גיאולוגי ואין כאן אף יועץ גיאולוגי שיכול להיכנס לצד המקצועי של הדברים.

סמדר אלחנני: נקודה אחת אני רוצה להזכיר.

סמדר אלחנני: אני לא יודעת עד כמה אנחנו רואים כאן את השיקולים שאומרים – ואני אביא את הדוגמה מעולם הארכיאולוגיה.

סמדר אלחנני: ארכיאולוגים הגונים לא מסיימים את עבודתם כי הם אומרים שהם צריכים להשאיר משהו לדורות הבאים.

סמדר אלחנני: ארכיאולוגים מקצועיים והגונים לא מסיימים את עבודתם בחפירות.

סמדר אלחנני: אותו הדבר לגבי מחצבות.

סמדר אלחנני: האם נעשה כאן שיקול שאומר שאנחנו צריכים להשאיר מחצבות לדורות הבאים, חומרי אבן לדורות הבאים.

סמדר אלחנני: אנחנו לא יכולים לנצל את כל המשאב הזה.

סמדר אלחנני: מה שאתם מציעים כאן, בעצם כל ההחלטות האלה שאני עוברת עליהן בתמצית לגבי כל מחצבה ומחצבה אומר לחמש שנים או עד שייגמר המלאי או עד שתיגמר המחצבה.

סמדר אלחנני: זאת אומרת שאתם מעודדים כאן

סמדר אלחנני: בצורה הזאת שאתם מאשרים ניצול מלא והרי זאת גם בעיה של מחיר.

סמדר אלחנני: זה כמו עם נפט.

סמדר אלחנני: ברגע שזה מאוד יקר, פתאום יש כל מיני בארות שקמות לתחייה.

סמדר אלחנני: אותו דבר עם מחצבות.

סמדר אלחנני: יהיה מאוד יקר, יעוררו מחצבות כי זה יהיה כדאי מבחינת העלות.

סמדר אלחנני: המחיר יכסה את העלות היקרה יותר.

סמדר אלחנני: עדיין אני שואלת עד כמה אנחנו משאירים לדורות הבאים.

סמדר אלחנני: הדבר הנוסף הוא הזיהום הסביבתי.

סמדר אלחנני: מכל מה שראיתי, לא ראיתי אם יש שיקול של פתרון בעיית הזיהום הסביבתי.

סמדר אלחנני: האוויר בנשר מושפע מאוד מהמחצבות האלה.

סמדר אלחנני: יש מקומות בהם יש בעיה של זיהום סביבתי.

סמדר אלחנני: ועדת הכספים הרי עוסקת בכל דבר שזז ולא זז במדינה ולכן השאלה היא האם יש מהלך שאומר שהמחצבות לשיקום ישמשו גם לקבורה רוויה ואת לא היית בדיון הקודם.

רחל זכאי-נוימן: אבל אני מכירה את זה.

סמדר אלחנני: העניין הזה של לפטור מחובת מכרז, אני לא רואה סיבה לפטור מחובת מכרז.

סמדר אלחנני: אני יושבת כאן כבר הרבה זמן ושומעת את כל הדברים האלה, ואני לא רואה שום סיבה לפטור מחובת מכרז.

אמנון כהן: שאלה נוספת.

אמנון כהן: אני חרד לתקופות ארוכות והשאלה היא למה לגבי מכרות מסוימות מדובר בחמש שנים ובכרות מסוימות עד 14 שנים, מה עוד שלאחת המחצבות נותנים עד שנת 2033.

רחל זכאי-נוימן: זה באופציה מסוימת.

אמנון כהן: למה אני צריך להתחייב כרגע עד 2033?

רחל זכאי-נוימן: אני אסביר.

רחל זכאי-נוימן: אני מעדיפה להתחיל מהשאלות הקלות, למשל בשאלה של סמדר, למה אנחנו לא דואגים שבמחצבות תהיה למשל קבורה רוויה.

רחל זכאי-נוימן: הדוגמה של ברקת היא דוגמה מצוינת.

רחל זכאי-נוימן: זאת בדיוק מחצבה גדולה ליד שוהם – שוהם לא מאוד מרוצה מזה ששם תהיה קבורה רוויה – אבל זאת עתודת הקבורה של גוש דן.

סמדר אלחנני: זאת מחצבה?

רחל זכאי-נוימן: בוודאי.

רחל זכאי-נוימן: זה השיקום של המחצבה.

רחל זכאי-נוימן: אני רוצה לומר לך שהיום כאשר חושבים למשל הייתה כוונה שכאשר אנחנו משווקים מחצבות במכרז, נשווק את זה כבר עם הזכות להטמנה ועדיין אנחנו שומרים לעצמנו את הזכות לומר לא, לא תהיה פה הטמנה אלא למשל קבורה כי זה באמת מבנה שמאוד יכול להתאים בנסיבות העניין.

רחל זכאי-נוימן: לשאלת הזיהום הפוטנציאלי.

רחל זכאי-נוימן: כל החלטה של הוועדה, מכפיפה את עצמה כמובן לאישורים על פי דין.

רחל זכאי-נוימן: אני לא מדברת רק על כרייה לפי תוכנית אבל ברור גם שזה לפי כל האישורים הנדרשים.

רחל זכאי-נוימן: סביבה זה דבר קרדינאלי בהקשר של מחצבות, ואני לא צריכה לספר לכם כי את האבק אנחנו מכירים.

רחל זכאי-נוימן: בעניין הדורות הבאים.

רחל זכאי-נוימן: המחצבות האלה הן הפצעים הפתוחים במדינה.

רחל זכאי-נוימן: הן לא מספיקות, גם אם הן תמוצינה עד תום אבל ללא ספק אנחנו סבורים, כמו גם גורמי ממשלה אחרים וגורמים סביבתיים, שנכון למצות כרייה בפצעים הפעורים האלה ולא למשל ללכת ישר לאתרים אחרים בתמ"א 14 כי יש אתרים נוספים.

רחל זכאי-נוימן: יצטרכו עתודות כרייה גם לדורות הבאים ולשנים הבאות.

רחל זכאי-נוימן: אם כן, זה להפך, זה מתוך הרצון שלא למצות אלא למצות את מה שממילא גם מופר וגם יש בו בעיית זכויות.

רחל זכאי-נוימן: לשאלה העקרונית של הפטור ממכרז או למה בכלל לתת פטור ממכרז.

רחל זכאי-נוימן: כאשר בוועדה המקצועית התחלנו לשבת, הדבר הראשון שעשינו הוא הזמנו עבודות כלכליות כי אף אחד מאתנו לא נולד מומחה למחצבות.

רחל זכאי-נוימן: שלושה כלכלנים שונים עשו לנו עבודה – ובאמת עשינו חיתוך עבודות מבחינת הסבירות - והיה ברור שלכל מחצבה – כלומר, גדולה, קטנה או בינונית לפי העניין – יש נקודת איזון מסוימת אחרי איקס שנים שעושה אותה לכלכלית.

רחל זכאי-נוימן: למשל, אם זאת מחצבה גדולה – מחצבה גדולה היא עם תפוקה מאוד גבוהה לשנה ועם עתודות גבוהות – צריכה הייתה למיטב זיכרוני 7 שנים.

רחל זכאי-נוימן: זאת נקודת האיזון שלה.

רחל זכאי-נוימן: זאת אומרת שאם יש בה עתודות לחמש שנים, לא יהיה שום מציע פוטנציאלי שיהיה כדאי לו לבוא ולהשקיע במחצבה אלא הוא יצטרך להשקיע מחדש.

רחל זכאי-נוימן: לא כך הוא לגבי מי שהוא כבר בעל הרשאה ויש לו את המתקנים ויש לו את הכל.

רחל זכאי-נוימן: אנחנו הלכנו חד וחלק לפי נקודת האיזון, אם זו קטנה, גדולה או בינונית, ובדקנו תפוקות, עתודות ונקודות איזון.

רחל זכאי-נוימן: זה בוועדה המקצועית.

סמדר אלחנני: זה לפעמים מותנה בטיב האבן, אם זה דמוי שיש או לא דמוי שיש.

רחל זכאי-נוימן: לא.

רחל זכאי-נוימן: שיש הוא המיעוט והיו לנו גם חוות דעת ספציפיות על נקודות האיזון בשיש.

רחל זכאי-נוימן: זה איננו דומה לחצץ ואגריגטים אחרים, איננו דומה לטוף.

רחל זכאי-נוימן: תאמיני לי שעשינו דוקטורט בהבחנות האלה.

אמנון כהן: מה לגבי משך הזמן?

רחל זכאי-נוימן: מזה נחתך משך הזמן בוועדה המקצועית.

רחל זכאי-נוימן: ועדת השניים עבדה בשיטה אחרת לגמרי.

רחל זכאי-נוימן: כמו שאמרתי, זה מכוח תקנה 25(4) שמסמיכה לדון בסכסוך קרקעות, באספקלריה ועם ביקורת של הוועדה.

אמנון כהן: אם יש סכסוכים בקרקעות המדינה בתחומים רבים, זה הפורום שיכול לקבל החלטות או שזה רק ספציפית לנושא המכרות?

רחל זכאי-נוימן: לא, זה הפורום שיכול לקבוע החלטות.

אמנון כהן: אם יש סכסוך בקרקע בנושא מסוים במקום מסוים בארץ, זה הפורום שיכול לקבל את ההחלטות.

רחל זכאי-נוימן: הוא יכול אבל הוא לא מוכרח.

רחל זכאי-נוימן: הוא יכול להחליט שזה לא נכון אלא לקבל החלטה בבית משפט למשל.

אמנון כהן: זה היה לידע הכללי שלי.

רחל זכאי-נוימן: ועדת השניים עבדה בצורה שונה לחלוטין.

רחל זכאי-נוימן: ועדת השניים, באישור היועץ למתווה ובאישור הוועדה המקצועית למתווה, עשתה דבר אחר.

רחל זכאי-נוימן: למשל, לחברה שבאה בפנינו יש 100 מיליון טון עתודות בכל המחצבות שלה, אנחנו חותכים לשניים – 50 אחוזים, שזה בדוגמה שלי 50 מיליון, חוזרים מיד למדינה עכשיו.

רחל זכאי-נוימן: ה-50 הנוספים נשארים אצלה.

רחל זכאי-נוימן: מאחר שה-50 שנשארים אצלה, נדבר אתה על משכי הזמן.

רחל זכאי-נוימן: כאשר אתה רואה שנת 2033, זה נשמע נחמד, אבל זה בעצם ציפור על העץ.

רחל זכאי-נוימן: זה בונה על ההנחה שאם הם יצליחו לאשר תוכנית הרחבה והעמקה בשתי המחצבות עליהן אנחנו מדברים, אז לפי החשבון שלנו זה יגדיל את העתודות מאוד.

רחל זכאי-נוימן: הרי יש גם גבול למה שהשוק יכול לשאת וכולי.

רחל זכאי-נוימן: ה-50 אחוזים שלהם, הם יוכלו לנצל עד 2033 ואילו ה-50 אחוזים שלנו, הם מיד אצלנו.

אמנון כהן: אנחנו כוועדה יכולים לאשר את כולם לחמש שנים?

אמנון כהן: למה אני צריך לתת להם את שנת 2033?

אמנון כהן: אז זה יבוא עוד פעם לאישור, נשמע ונראה את העתודות ונדע מה קורה.

רחל זכאי-נוימן: בכל הכבוד, הסמכות של הוועדה היא לקבל או לא לקבל, לאשר או לא לאשר את ההצעה שהממשלה מביאה.

שגית אפיק: היא רשאית להציע.

רחל זכאי-נוימן: להציע, ודאי.

רחל זכאי-נוימן: אני חושבת שזאת החלטת ועדה מקצועית מאוד מכובדת בראשות שופט.

סטס מיסז'ניקוב: כמה מחצבות אנחנו מאשרים היום?

רחל זכאי-נוימן: 12 והן האחרונות.

רחל זכאי-נוימן: אין לנו יותר.

סטס מיסז'ניקוב: מה עם אלה שלא קיבלו אישורים או שהנושא שלהן עדיין בדיונים?

רחל זכאי-נוימן: אין.

רחל זכאי-נוימן: בדיונים בגופים מינהליים אין יותר מחצבות.

רחל זכאי-נוימן: יש חלק, אם כי לא גדול, שנדחו על ידי הוועדה, הגישו עתירות מינהליות ועניינן תלוי ועומד בערכאות שיפוטיות.

רחל זכאי-נוימן: אנחנו כמובן נכבד כל החלטה שתינתן.

סטס מיסז'ניקוב: אם ההחלטה תהיה חיובית, הן יוספו לרשימה.

רחל זכאי-נוימן: כן.

רחל זכאי-נוימן: לדעתי יש שתיים פוטנציאליות.

סטס מיסז'ניקוב: מי?

רחל זכאי-נוימן: אקרשטיין, אם העליון יחליט שצריך לתת לו.

אמנון כהן: אז זה יצטרך לבוא לוועדה או שזה יאושר אוטומטית?

שגית אפיק: אם יעברו 20 שנים, זה צריך להגיע לוועדה.

רחל זכאי-נוימן: הם צריכים.

רחל זכאי-נוימן: אנחנו מגישים לא משום שאנחנו מאשרים 20 שנים אלא משום שזאת כרייה שהתחילה מזמן.

סטס מיסז'ניקוב: מי זאת החברה השנייה?

רחל זכאי-נוימן: צמיתות שגם היא נמצאת בעתירה מינהלית.

אמנון כהן: היועצת המשפטית של הוועדה הכינה את הרשימה.

רחל זכאי-נוימן: בכל הכבוד, אני חושבת שזה לא נכון.

רחל זכאי-נוימן: ברגע שבאמת גוף מקצועי דן בצורה מאוד מקצועית ועניינית, אני חושבת שמן הראוי לכבד אותה.

רחל זכאי-נוימן: הטיעון היותר מעשי הוא שזה פשוט לא הגון כלפי המחצבות האלה.

רחל זכאי-נוימן: אני מזכירה שהוועדה הנכבדה הזו אישרה שתי רשימות קודמות בדיוק באותן נסיבות.

אמנון כהן: אנחנו מתייעצים.

סטס מיסז'ניקוב: מה אמרת עכשיו?

רחל זכאי-נוימן: אמרתי שוועדת הכספים בהרכבה הקודם, בכנסת הקודמת, בראשותו של חבר הכנסת ליצמן, אישרה פעמיים פניות שונות ובסך הכל 20 מחצבות.

סטס מיסז'ניקוב: אני הבנתי שפעמיים היא גם דחתה אישור של המחצבות האלה.

רחל זכאי-נוימן: ממש לא.

רחל זכאי-נוימן: לא.

קריאה: אושרו 29 מחצבות.

רחל זכאי-נוימן: הוועדה הזאת לא דחתה.

רחל זכאי-נוימן: ממש לא.

רחל זכאי-נוימן: עשו אצלנו מקצה שיפורים בוועדה המקצועית.

שגית אפיק: אתה צודק שבדיונים הקודמים, בתקופתו של חבר הכנסת ליצמן, היה ויכוח לגבי שתי מחצבות.

רחל זכאי-נוימן: לגבי אחת, מחצבי אבן, ואי אפשר לשכוח את זה.

שגית אפיק: בסופו של דבר היא אושרה.

רחל זכאי-נוימן: הוועדה אישרה את כולן.

רחל זכאי-נוימן: בדרך ראש עיריית נשר התעלף והיו כאן כמה אירועים.

אמנון כהן: אדוני היושב-ראש, אני מבחינתי קיבלתי את כל התשובות המנומקות והמקצועיות של גברת רחל זכאי שייצגה נאמנה את כל חברי הוועדה שעסקו בנושא הזה.

אמנון כהן: אם אדוני לא מתנגד, אנחנו נביא את זה להצבעה של כל חברי הכנסת.

אמנון כהן: אם יש חבר כנסת שמתנגד, אני מבקש ממנו להרים את ידו.

שגית אפיק: אתה מצביע על הבקשה המתוקנת שהם העבירו לנו לאחרונה על ידי מנהל המינהל שהוא מביא זאת בשם הממשלה.

אמנון כהן: אנחנו מצביעים על הבקשה המתוקנת להארכת הרשאות לכרייה וחציבה לבעלי הרשאה קודמת על פי סעיף 5(ג) לחוק נכסי המדינה, התשיא-1951.

אמנון כהן: ה צ ב ע ה הבקשה אושרה פה אחד בהצלחה לכולכם ותודה רבה.